Saulo̱ tu̱ nku tsinchánkjúhún ra̱ xu̱ta̱ xi sꞌejihi̱n Nda̱ Nti̱a̱ná Jesu nga mjehe̱ tsꞌi̱ínkꞌien.
Kui nga ngjisehe̱ ra̱ nda̱ na̱ꞌmi títjuu̱n
ko̱ tsankihi̱ xu̱ju̱n xi má nga tíꞌba̱i̱hi̱ kju̱a̱,
tu̱ xi ka̱ma ngju̱a̱i̱hi niꞌya sinagoga̱ xi tjín nanki Damasco̱ ko̱ ku̱a̱ngisjai yo̱ xu̱ta̱ xi sꞌejihi̱n Jesu ko̱ kjꞌu̱a̱íko̱nijé nanki Jerusalen,
ndaha tsa jáxꞌi̱n ko̱ ndaha tsa jminchjín.
Tu̱nga nkꞌiehé nga títsꞌín ni̱yá ko̱ ja tíbichú tiña nanki Damasco̱,
tje̱nꞌyún kitsꞌín ndzjehé ra̱ Saulo̱ nku ndꞌí xi nibaha nkꞌa ján.
A̱sꞌa̱i tsijne tꞌanankiu̱ ko̱ kintꞌé nku nta̱ xi bꞌi̱ kitsúhu̱:
—Saulo̱,
Saulo̱,
¿á an tje̱nnki unchahaní?
—¿Yáha ji,
Nda̱ Nti̱a̱?
—kitsú Saulo̱.
Bꞌi̱ kitsú xi kinchja̱ko̱ho̱:
—An Jesu xi tje̱nnki unchai.
Ti̱síntje̱i̱n ko̱ tꞌin a̱jin na̱nti̱o̱.
Yo̱ kꞌúínyahi ni xi tjíhin nga nꞌe̱i̱.
Kitsankjún já xi tje̱nko̱ Saulo̱,
a̱tꞌaha̱ kintꞌé nto̱ tu̱nga najmi chꞌa xi kikiehé.
A̱sꞌa̱i tsisintje̱n Saulo̱,
tu̱nga nkꞌie nga kikjexꞌá tunku̱n najmi ta̱ kama chjihi̱ ra̱.
Kui nga tu̱ kichjubénkihí ni nga ngjiko̱ jóo̱ nanki Damasco̱.
Yo̱ kamaha̱ jan ni̱stjin nga yꞌejña ka̱.
Najmi chumi nihi xi kikjine ko̱ najmi chumi ntáha xi kikꞌi.
Damasco̱ yꞌejña nku nda̱ xi tje̱nnkihi̱ Jesu xi ꞌmi Anania̱.
Kui xi Nda̱ Nti̱a̱ná tsakúchjihi̱ yjoho̱ xi nkúhu tsa nchi̱ni kikꞌa̱i̱hi̱ ko̱ bꞌa̱ kitsúhu̱:
—¡Ji Anania̱!
—Á an e̱i̱,
Nda̱ Nti̱a̱ —kitsú Anania̱.
Bꞌi̱ kitsúhu̱ Nda̱ Nti̱a̱ná:
—Ti̱síntje̱i̱n ko̱ tꞌin ni̱yáté xi ꞌmi Ni̱yá Kixi̱.
Niꞌyaha̱ Juda̱ cha̱sjaiyai nku nda̱ xi nibáha nanki Tarso̱ xi ꞌmi Saulo̱.
Nti̱a̱ná tínchja̱ko̱ ndo̱.
Ja kama chjihi̱ xi nkúhu tsa nchi̱ni kuakꞌa̱i̱hi̱ nga nku nda̱ xi ꞌmi Anania̱ kafasꞌen má tíjña ko̱ nga kamjénehe̱ ntsja tu̱ xi ka̱ma chji ngáha̱ ra̱.
Bꞌi̱ kitsú Anania̱:
—Ji Nda̱ Nti̱a̱,
nkjin xu̱ta̱ títsuyana xi nkú kꞌuhu̱n ndo̱ ko̱ ni xi najmi nda xi kitsꞌíhi̱n xu̱ta̱ xi tsꞌi̱ xi tjíntu Jerusalen.
Já na̱ꞌmi kꞌaku̱ ja kitsjáha̱ kju̱a̱ xi má nga ka̱ma ngju̱a̱i̱ko̱ kju̱a̱ꞌyún ngayjee̱ xi sꞌejihi̱n ji.
A̱sꞌa̱i bꞌi̱ kitsú Nda̱ Nti̱a̱ná:
—Tꞌin,
a̱tꞌaha̱ an ja jꞌajián ndo̱ nga kui xi kꞌu̱éni̱jmíhi̱ an xu̱ta̱ xi najmi ntje̱ Israel tje̱he̱n ra̱ ko̱ já rei̱ ko̱ xu̱ta̱ xi ntje̱ Israel tje̱he̱n ra̱.
An kuakuchjíhi̱ nkꞌie nga nkjin kju̱a̱ni̱ma̱ kjꞌu̱a̱jin nga̱tꞌana̱.
A̱sꞌa̱i ngji Anania̱.
Jasꞌen niꞌya má nga tíjña Saulo̱ ko̱ kingjénne ntsja nga bꞌi̱ kitsúhu̱:
—Ji nda̱ ntsꞌé Saulo̱,
Nda̱ Nti̱a̱ná Jesu xi tsakúchjihi yjoho̱ a̱ya ni̱yá má nga tínibáí,
kui kuatsꞌín nibána tu̱ xi ka̱ma chji ngáha ri ko̱ tu̱ xi tséjihin ri Espiri̱tu̱ Santo̱.
Tje̱nꞌyún tsitjunkihí tunku̱n Saulo̱ ni xi bꞌa̱ kꞌun tja̱ba̱xkfi̱ kꞌun ko̱ kama chji ngáha̱ ra̱.
A̱sꞌa̱i tsisintje̱n ko̱ kisaténtá.
Nkꞌie nga ja kikjine nichine,
kisakú ngaꞌyún ngáha̱ ra̱ ko̱ chuba ni̱stjin yꞌejñajihi̱n xu̱ta̱ xi yjankihi̱ Jesu xi tjín Damasco̱.